Hämeenlinnan urheilu

Tämä artikkeli käsittelee urheilua Hämeenlinnan kaupungissa. Olympialaisurheilijoiden määrällä mitattuna Hämeenlinnan merkittävimpiä urheiluseuroja ovat Hämeenlinnan Tarmo, Hämeenlinnan Pallokerho (7 olympiaedustajaa) sekä Lammin Säkiä ja Vanajaveden Vesikot (2 olympiaedustajaa).
Historia.
Kanta-Hämeen liikuntakulttuurin kehitys kuvastaa teollistumisen, koulutuksen ja järjestötoiminnan moninaisia vaikutuksia modernin urheilun leviämisessä. Eri alueiden erilaiset sosiaaliset rakenteet heijastuivat selvästi siinä, mitkä väestöryhmät olivat aktiivisimpia seurojen perustamisessa. Kanta-Hämeen maakunta oli yksi suomalaisen liikuntakulttuurin merkittävistä kehityskeskuksista, jossa yhdistyivät teollisuuden kasvun, koulutuksen ja järjestötoiminnan vaikutukset.
Hämeenlinnan normaalilyseo oli merkittävä vaikuttaja. Lyseon pojat olivat innokkaita voimistelijoita, jotka olivat esiintyneet jo Suomen ensimmäisessä yleisessä voimistelujuhlassa Helsingissä. Hämeenlinnassa perustettiin normaalilyseon opettajien toimesta vuonna 1886 ensimmäinen suomalainen ripeys- eli urheilulehti "Uljas" (1886-1887).
Yleisurheilu.
Hämeenlinnan merkittävin yleisurheiluseura on Hämeenlinnan Tarmo, joka luokitellaan yleisurheilun Superliigaan. Hämeenlinnan Tarmolla oli vuonna 2024 yhteensä 164 luokkaurheilijaa. Hämeenlinnan Tarmo on sijoittunut Kalevan maljan kilpailussa kaksi kertaa kolmen parhaan joukkoon ja yhdeksän kertaa kymmenen parhaan joukkoon.
Yleisurheilun SM-kilpailut eli Kalevan kisat on järjestetty Hämeenlinnassa kaksi kertaa vuosina 1960 ja 1988.
Voimistelu.
Hämeenlinnan voimistelu sai alkunsa 1890-luvun loppupuolella. Ensimmäiset voimisteluseurat olivat vuonna 1899 perustetut Hämeenlinnan kaupungin Voimisteluyhdistys sekä Hämeenlinnan nuorisoseuran urheiluosasto.
Palloilulajit.
Jalkapallo.
Hämeenlinnan menestynein jalkapalloseura on FC Hämeenlinna, joka on pelannut pääsarja Veikkausliigassa yhteensä kolmen kauden ajan vuosina 2002–2004. FC Hämeenlinna on sijoittunut toiseksi jalkapallon Suomen Cupissa vuonna 2004. Toiseksi korkeimmalla sarjatasolla on pelannut Hämeenlinnan Pallokerho yhteensä 14 kauden ajan.
Useamman kauden kolmanneksi korkeimmalla sarjatasolla pelanneita hämeenlinnalaisjoukkueita ovat Hämeenlinnan Jalkapalloseura (5 kautta) sekä Hämeenlinnan Härmä (2 kautta).
Pesäpallo.
Hämeenlinnan menestynein pesäpalloseura on Hämeenlinnan Paukku, joka on pelannut 3 kautta naisten pääsarjatasolla. Miesten pääsarjassa ovat pelanneet lisäksi Hämeenlinnan Pallokerho (2 kautta) sekä Hämeenlinnan Ilves (1 kausi).
Lentopallo.
Hämeenlinnan menestynein lentopalloseura on Luolajan Kajastus, joka on pelannut miesten pääsarjassa 19 kauden ajan. Luolajan Kajastus on voittanut neljä Suomen mestaruutta, kolme SM-hopeaa ja kaksi SM-pronssia.
Naisten lentopallossa menestynein seura on Hämeenlinnan Lentopallokerho, joka on pelannut Tarmo Volleyn, Vanajan Racing Clubin ja HPK Naisten nimillä yhteensä 34 kauden ajan naisten lentopallon pääsarjassa. Seura on voittanut 10 Suomen mestaruutta, kuusi SM-hopeaa ja kahdeksan SM-pronssia. HLPK:n lisäksi naisten pääsarjassa on pelannut Luolajan Kajastus 11 kauden ajan saavuttaen kolme SM-pronssia sekä Hämeenlinnan Paukku kahden kauden ajan.
Amerikkalainen jalkapallo.
Amerikkalaisessa jalkapallossa Hämeenlinnan menestynein seura on AFT Tigers, joka pelasi korkeimmillaan korkeimmalla sarjatasolla Vaahteraliigassa yhteensä kuuden kauden ajan. Lisäksi Vaahteraliigasa on pelannut myös Hämeenlinna Huskies yhden kauden ajan. Vuonna 2018 perustettu Hämeenlinna Tigers on pelannut korkeimmillaan kolmanneksi korkeimmalla sarjatasolla II-divisioonassa.
Talviurheilu.
Hiihto.
Hämeenlinnan merkittävin hiihtoseura on hiihtoliiton valioluokkaan sijalle 17 luokiteltava Hämeenlinnan Hiihtoseura. Hämeenlinan Hiihtoseura on erikoistunut erityisesti nuorisotoimintaan.